**PRILOG I**

**PROJEKTNI ZADATAK**

**Izrada Studije o utjecaju na okoliš Nacionalnog plana razvoja akvakulture za razdoblje 2021.-2027.**

**(ev. br. nabave 199/2021/JN)**

Zagreb, ožujak 2021.

# Opis predmeta nabave

Predmet nabave je izrada Studije o utjecaju na okoliš Nacionalnog plana razvoja akvakulture za razdoblje 2021.-2027. godine (u daljnjem tekstu: Strateška studija) i u svezi s tim povezane usluge sudjelovanja u propisanom postupku vezano uz daljnje dorade studije i obveze u postupku strateške procjene utjecaja na okoliš, a prema specifikaciji zadataka i zadanim uvjetima u dokumentaciji za nadmetanje.

Izvršitelj se obvezuje na sudjelovanje u cjelokupnom postupku strateške procjene u skladu s odredbama Uredbe o strateškoj procjeni utjecaja strategije, plana i programa na okoliš („Narodne novine“ br. 3/17), Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“ br. 64/08) i Pravilnika o povjerenstvu za stratešku procjenu („Narodne novine“ br. 70/08), a što uključuje i sve možebitne potrebe dorade sadržaja strateške studije koju je izrađivač predao u određenim rokovima.

Oznaka i naziv iz Jedinstvenog rječnika javne nabave CPV-a: 90711000-4 Procjena utjecaja na okoliš, osim za graditeljstvo, 90711400-8 Usluge procjene utjecaja na okoliš (PUO), osim za graditeljstvo.

Detaljan opis predmeta nabave naveden je u Opisu usluga koji se nalazi pod točkom 2. i sastavni je dio ove dokumentacije za nadmetanje.

Dopušteno je nuditi isključivo cjelokupan predmet nabave.

Kroz Nacionalni plan razvoja akvakulture za razdoblje 2021. – 2027. godine (u daljnjem tekstu: NPRA) provodit će se aktivnosti u okviru ciljeva koji, među ostalim obuhvaćaju zaštitu okoliša, postizanje Unijinih okolišnih ciljeva i ciljeva povezanih s ublažavanjem klimatskih promjena i prilagodbom njima. Sve ciljane intervencije će dati doprinos u ostvarenju zajedničkih ciljeva Europske unije, posebno onih koji se odnose na okolišnu, socijalnu i ekonomsku održivost, uključujući zaštitu okoliša i mjere vezane uz klimatske promjene.

NPRA, za čiju je provedbu nadležno Ministarstvo poljoprivrede - Uprava ribarstva, stavilo je težište na četiri osnovna cilja:

1) povećanje proizvodnosti i otpornosti proizvodnje u akvakulturi na klimatske promjene,

2) jačanje konkurentnosti sektora akvakulture,

3) obnovu ruralnog i obalnog gospodarstva i unaprjeđenje uvjeta života u ruralnim i obalnim područjima,

4) poticanje inovacija u sektoru akvakulture.

Svaki od navedenih ciljeva se temelji na nizu ključnih potreba kojima se definiraju promjene koje je potrebno provesti. Za svaku su ključnu potrebu utvrđene posebne intervencije u vidu plana provedbe u kojemu se opći ciljevi povezuju s posebnim mjerama.

NPRA obuhvaća unaprjeđenje ruralnih i obalnih gospodarstava i doprinos cjelokupnom gospodarskom razvoju Hrvatske putem unaprjeđenja proizvodnosti akvakulture na klimatski pametan i održiv način, a osobito jačanjem konkurentnosti svih proizvodnih jedinica uz poticanje bolje povezanosti između proizvodnje i tržišta, stvaranje više i boljih radnih mjesta u ruralnom i obalnom gospodarstvu u vrijednosnom lancu u akvakulturi, a ne samo u primarnim proizvodnim djelatnostima. Jasno se naglašava da su za unaprjeđenje gospodarskog razvoja akvakulture, kao i njezinu postojeću i buduću povezanost s drugim gospodarskim sektorima, najvažnije inovacije.

NPRA je rezultat procesa planiranja temeljenog na dokazima, koji uključuje ekonomske analize i savjetovanja s dionicima, i ne predstavlja samo temelj za razvoj ruralnih područja Hrvatske, koji se zasniva na razvojnim prioritetima Republike Hrvatske, već i ispunjava razvojne procese koji se zahtijevaju od Hrvatske kao države članice Europske unije. NPRA uzima u obzir i strateške smjernice sadržane u okviru Nacionalne razvojne strategije (NRS). Slijedom toga, sve će aktivnosti u okviru NPRA pridonijeti širim ciljevima razvoja Hrvatske, koji obuhvaćaju cjelovit teritorijalni razvoj ruralnih i obalnih područja, doprinos gospodarskih ulaganja modernizaciji lokalnog gospodarstva, unaprjeđenje koordinacije i komplementarnosti između intervencija u ruralnim i obalnim područjima, te brži prijelaz na pametno i zeleno ruralno gospodarstvo.

Postupak strateške procjene utjecaja na okoliš propisan je odredbama Zakona o zaštiti okoliša („Narodne novine“, broj 80/13, 153/13, 78/15, 12/18 i 118/18), a detaljniji način provedbe postupka te obveze u postupku strateške procjene Uredbom o strateškoj procjeni utjecaja strategije, plana i programa na okoliš („Narodne novine“, broj 3/17) i Uredbom o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“, broj 64/08). U obzir je potrebno uzeti i elemente koji se odnose na obveze sukladno Zakonu o zaštiti prirode („Narodne novine“, broj 80/13, 15/18 i 14/19) te Pravilnika o ocjeni prihvatljivosti za ekološku mrežu („Narodne novine“, broj 146/14).

U postupku strateške procjene izrađuje se strateška studija. Strateška studija je stručna podloga koja se prilaže uz strategije, plan i program te obuhvaća sve potrebne podatke, obrazloženja i opise u tekstualnom i grafičkom obliku. Strateškom studijom se određuju, opisuju i procjenjuju značajni utjecaji na okoliš koji mogu nastati provedbom strategije, plana ili programa uključujući varijantna rješenja koja uzimaju u obzir ciljeve i obuhvat strategije, plana i programa.

Cilj ove strateške procjene utjecaja na okoliš je pružiti relevantne informacije za procjenu utjecaja na okoliš, ekoloških izazova i razmatranja u vezi s NPRA. Te bi informacije trebale pomoći da se pitanja zaštite okoliša na odgovarajući način integriraju u navedeni dokument.

Osim navedenoga, Izvršitelj će u sklopu postupka strateške procjene, po potrebi[[1]](#footnote-1), provesti ocjenu prihvatljivosti za ekološku mrežu što treba imati u vidu formiranja cijene u ponudi.

Sadržaj svake pojedine strateške studije, ovisno o planu ili programu za čije se potrebe izrađuje, određuje tijelo nadležno za provedbu strateške procjene sukladno obveznom sadržaju i postupku propisanom Uredbom o strateškoj procjeni utjecaja strategije, plana i programa na okoliš („Narodne novine“ broj 3/17). Strateška studija sadrži poglavlja propisana u Prilogu I. Uredbe o strateškoj procjeni utjecaja strategije, plana i programa na okoliš („Narodne novine“ broj 3/17). Na temelju strateške studije provest će se postupak strateške procjene kojim se procjenjuju vjerojatno značajniji utjecaji na okoliš koji mogu nastati provedbom NPRA.

# Opis usluge

Usluga se odnosi na izradu Strateške studije, kojom se određuju, opisuju i procjenjuju očekivani značajni učinci na okoliš koje može uzrokovati provedba NPRA vezano za zaštitu okoliša koje uzimaju u obzir ciljeve i obuhvat NPRA.

Cilj usluge je izraditi Stratešku studiju prema važećim propisima i osigurati sudjelovanje izrađivača Strateške studije u postupku strateške procjene.

Obveza ponuditelja je izraditi Stratešku studiju prema opisu usluge, dokumentaciji o nabavi i odredbama o obveznom sadržaju strateške studije.

U sklopu studije potrebno je predložiti i potrebne mjere zaštite okoliša kako bi se eventualni negativni utjecaji na okoliš sveli na najmanju moguću mjeru čime bi se postigla najveća moguća očuvanost sastavnica okoliša (tlo, zrak, vode, klima, biljni i životinjski svijet, ljudi, i dr.).

Ako se u postupku ocjene o potrebi strateške procjene utvrdi da strategija, plan i program može imati značajan negativan utjecaj na ekološku mrežu, donosi se odluka o obvezi provedbe strateške procjene koja sadrži i obvezu provedbe glavne ocjene prihvatljivosti strategije, plana ili programa za ekološku mrežu.

U sklopu provedbe usluge Izvršitelj je obavezan:

* izraditi nacrt Strateške studije te ga dostaviti Naručitelju na očitovanje, a koje se može odnositi i na zahtjeve za dopunama ili izmjenama nacrta (pisano ili usmeno),
* nakon usuglašavanja sa zahtjevima Naručitelja (kroz radne sastanke, pisano, i sl.), izraditi i dostaviti konačnu verziju Strateške studije prema odredbama o obveznom sadržaju strateške studije, vodeći računa o regulatornom okviru te smjernicama za izradu strateške procjene utjecaja na okoliš kao i o svim daljnjim pojašnjenjima/ažuriranjima/uputama dobivenih od nadležnih tijela u djelokrugu obuhvaćenim ovim Opisom usluge,
* tijekom izrade Strateške studije redovito surađivati s Naručiteljem te ostalim relevantnim dionicima,
* izraditi i dostaviti potpisanu i ovjerenu Stratešku studiju i sažetak.

Ugovaratelj, odnosno Ovlaštenik, sudjeluje u postupku strateške procjene tako da:

* izrađuje Stratešku studiju uključujući i možebitne dopune i dorade Strateške studije na zahtjev Naručitelja tijekom postupka,
* po pozivu Naručitelja putem svojih predstavnika – voditelja izrade Strateške studije i po potrebi drugih suradnika u izradi Strateške studije nazoči sjednicama povjerenstva za stratešku procjenu,
* na zahtjev Naručitelja osigurava odgovarajuće sažetke, stručne podloge i sl. koje se odnose na materiju u svezi sa sadržajem Strateške studije i u svezi sa strateškom procjenom te osigurava dostatan broj primjeraka Strateške studije odnosno sažetaka kao posebnih dijelova Strateške studije,
* na zahtjev Naručitelja sudjeluje u postupku javne rasprave, i
* po potrebi izvršava ostale aktivnosti u postupku strateške procjene u skladu s odredbama nacionalnog zakonodavstva.

# Način izvršenja usluge

Komunikacija između Naručitelja i Ugovaratelja, odnosno angažiranih stručnjaka, odvijat će se na hrvatskom jeziku te traženi rezultati aktivnosti moraju biti dostavljeni na hrvatskom jeziku. Sve potencijalne troškove prijevoda na hrvatski jezik (npr. u slučaju da angažirani stručnjak nema aktivno znanje hrvatskog jezika) ili na engleski jezik u sklopu pružanja usluge ugovaratelj će snositi sam u sklopu ponuđene cijene.

Sve potencijalne troškove dolaska i boravka (ako je primjenjivo) angažiranih stručnjaka na lokaciju izvršavanja aktivnosti, kao i na lokaciju Naručitelja snosi ugovaratelj. Ugovaratelj je dužan za rad angažiranih stručnjaka i izvršavanje obaveza u sklopu svih aktivnosti osigurati svu potrebnu opremu (prijenosna računala i sl.).

Ugovaratelj je dužan imenovati koordinatora provedbe usluge, odnosno izvršenja ugovora, koji će biti zadužen za sve aspekte komunikacije i koordinacije s Naručiteljem vezano uz izvršenje ugovora. Kao koordinator može biti imenovan i jedan od stručnjaka. Ugovaratelj će izvijestiti Naručitelja o imenovanom koordinatoru te dostaviti njegove kontaktne podatke odmah nakon potpisa ugovora (osim ako je već navedeno u ponudi).

Ugovaratelj je odgovoran za poštovanje svih relevantnih propisa Republike Hrvatske pri izvršenju usluge. U cijenu ponude moraju biti uračunati svi troškovi koji su povezani s obavezama iz tih propisa.

U sklopu izvršenja ugovora Naručitelj će:

* imenovati osobu zaduženu za koordinaciju izvršenja ugovora s Ugovarateljem;
* osigurati potrebne djelatnike koji će stručno surađivati s Ugovarateljem i angažiranim stručnjacima;
* staviti Ugovaratelju na raspolaganje svu dokumentaciju na koju ima pravo raspolaganja (zakone, propise, analize, i sl.) te osigurati pristup potrebnim podacima nužnima za provedbu aktivnosti;
* pružati pomoć pri rješavanju problema s kojima bi se Ugovaratelj mogao suočiti tijekom pružanja usluge;
* u dogovorenim rokovima davati Ugovaratelju, odnosno angažiranim stručnjacima potrebna mišljenja, očitovanja, upute i sl. vezano uz izrađene materijale, pripremljene aktivnosti i ostale rezultate.

U sklopu izvršenja usluge Ugovaratelj mora sudjelovati u svim aktivnostima koje, po potrebi, organizira Naručitelj vezano uz izradu Strateške studije (sastanci, konzultacije, i sl.). U sklopu izvršenja usluge obaveza Ugovaratelja je sastavljanje svih potrebnih zapisnika sa sastanaka, evidencija i sl. dokumenata vezanih uz praćenje izvršenja usluge.

Strateška studija i ostali dokumenti tijekom izvršavanja usluge moraju biti dostavljeni na hrvatskom jeziku u elektronskom obliku na CD-u, a konačna verzija i u tiskanom obliku.

Mjesto pružanja usluge je Zagreb, Ministarstvo poljoprivrede, Uprava ribarstva, Alexandera von Humboldta 4b, i mjesto po odabiru Izvršitelja, uključujući prostorije Izvršitelja.

Rok za izvršenje usluge je maksimalno 120 dana od sklapanja ugovora.

# Rok, način i uvjeti plaćanja

# Naručitelj će platiti račun za isporučenu uslugu u roku od 30 dana od dana zaprimanja računa, doznakom na žiro račun ponuditelja / člana zajednice ponuditelja, odnosno podugovaratelja.

# Prilog 1. Sadržaj Strateške studije

Strateška studija sadrži osobito:

* kratki pregled sadržaja i glavnih ciljeva plana i programa i odnosa s drugim odgovarajućim planovima i programima
* podatke o postojećem stanju okoliša i mogući razvoj okoliša bez provedbe plana i programa
* okolišne značajke područja na koja provedba plana i programa može značajno utjecati
* postojeće okolišne probleme koji su važni za plan i program, posebno uključujući one koji se odnose na područja posebnog ekološkog značaja, primjerice područja određena u skladu s posebnim propisima o zaštiti prirode
* ciljeve zaštite okoliša uspostavljene po zaključivanju međunarodnih ugovora i sporazuma, koji se odnose na plan odnosno program, te način na koji su ti ciljevi i druga pitanja zaštite okoliša uzeti u obzir tijekom izrade plana ili programa
* vjerojatno značajne utjecaje (sekundarne, kumulativne, sinergijske, kratkoročne, srednjoročne i dugoročne, stalne i privremene, pozitivne i negativne) na okoliš, uključujući biološku raznolikost, ljude, biljni i životinjski svijet, tlo, vodu, zrak, klimu, materijalnu imovinu, kulturno-povijesnu baštinu, krajobraz, uzimajući u obzir njihove međuodnose
* mjere zaštite okoliša uključujući mjere sprječavanja, smanjenja, ublažavanja i kompenzacije nepovoljnih utjecaja provedbe plana i programa na okoliš
* kratki prikaz razloga za odabir razmotrenih varijantnih rješenja, obrazloženje najprihvatljivijeg varijantnog rješenja plana i programa na okoliš i opis provedene procjene, uključujući i poteškoće (primjerice tehničke nedostatke ili nedostatke znanja i iskustva) pri prikupljanju potrebnih podataka
* opis predviđenih mjera praćenja
* ostale podatke i zahtjeve kako se utvrdi prilikom određivanja sadržaja strateške studije u posebnom postupku prema Uredbi o strateškoj procjeni utjecaja strategije, plana i programa na okoliš („Narodne novine“ br. 3/17)
* poglavlje glavna ocjena prihvatljivosti strategije, plana ili programa za ekološku mrežu ukoliko se ista provodi u okviru postupka strateške procjene:

1. podaci o ekološkoj mreži

2. opis mogućih značajnih utjecaja provedbe strategije, plana ili programa na ekološku mrežu

3. prijedlog mjera ublažavanja negativnih utjecaja provedbe strategije, plana ili programa na ekološku mrežu

4. zaključak

* netehnički sažetak podataka iz prethodnih točki.

1. A što će biti poznato po okončanju postupka Prethodne ocjene prihvatljivosti za ekološku mrežu. [↑](#footnote-ref-1)